ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1450/97 υποβολή: Gerardo Fernαndez-Albor (PPE) προς την Επιτροπή (28 Απριλίου 1997)

Θέμα: Προστασία του γρανίτη από την οξείδωση (Γαλικία)

Η οξείδωση της γρανιτώδους πέτρας, με την οποία είναι κτισμένα πολλά αρχιτεκτονικά μνημεία της πόλης Santiago de Compostela, έχει προσλάβει ανησυχητικές διαστάσεις, σύμφωνα με τους εμπειρογνώμονες, μετά τη διαπίστωση ότι το πορώδες της πέτρας αυτής είναι τέτοιο που επιταχύνει τη γήρανσή της. Στο συμπέρασμα αυτό έχουν καταλήξει οι πρώτες μελέτες για τη βιολογική ρύπανση της εν λόγω πέτρας.

Δοθέντος ότι η πρωτεύουσα της Γαλικίας είναι ένας από τους σημαντικότερους αρχιτεκτονικούς θησαυρούς της Ευρωπαϊκής Ένωσης, και έχοντας υπόψη ότι τα περισσότερα αρχιτεκτονικά της μνημεία είναι κτισμένα με γρανιτώδη πέτρα, καθίσταται αναγκαία η διενέργεια μιας διεξοδικής μελέτης των αιτιών στις οποίες οφείλεται η ταχεία γήρανση της πέτρας αυτής στα διάφορα κτήρια, σύγχρονα και παλαιά.

Μπορεί να μας αναφέρει η Επιτροπή ποιά θα ήταν η κοινοτική συνεισφορά για την πραγματοποίηση των αναγκαίων μελετών και ερευνών, ώστε να εξευρεθεί τρόπος για την αντιμετώπιση της οξείδωσης της γρανιτώδους πέτρας, από την οποία απειλούνται πολλά αρχιτεκτονικά μνημεία της ισπανικής αυτής πόλης;

Απάντηση της κας Cresson εξ ονόματος της Επιτροπής (27 Ιουνίου 1997)

Από το 1986, και στο πλαίσιο προγραμμάτων έρευνας για το περιβάλλον, η Επιτροπή χρηματοδοτεί και συντονίζει έργα προστασίας και διατήρησης της ευρωπαϊκής πολιτισμικής κληρονομιάς. Πολλά από τα εν λόγω έργα διαλαμβάνουν την μελέτη των αιτίων, των μηχανισμών και των επιπτώσεων της περιβαλλοντικής υποβάθμισης που προσβάλλει τα γρανίτινα μνημεία.

Στο πλαίσιο αυτό, έχουν επίσης αποτελέσει το αντικείμενο εκτεταμένων ερευνών η βιολογικής προελεύσεως υποβάθμιση καθώς και η αξιολόγηση διαφόρων μεθόδων προφύλαξης του γρανίτη. Εξάλλου, τα αποτελέσματα δύο ερευνητικών έργων από τα ως άνω παρουσιάστηκαν σε διεθνή συνάντηση που η Επιτροπή οργάνωσε στον Άγιο Ιάκωβο της Compostella, τον Νοέμβριο του 1994. Εξάλλου, η Επιτροπή δημοσίευσε τα συμπεράσματα της συνεδρίασης αυτής υπό μορφή ερευνητικής εκθέσεως ( Έκθεση υπ' αριθ. 5) στο πλαίσιο της συλλογής δημοσιεύσεων που περιλαμβάνουν τα αποτελέσματα έργων κοινοτικής έρευνας για την προστασία της πολιτισμικής κληρονομιάς.

Εξάλλου, η Επιτροπή, αναγνωρίζοντας την ιστορική σημασία του Άγιου Ιακώβου της Compostella και των προβλημάτων διατήρησης που αντιμετωπίζουν τα μνημεία του, χορηγεί, από το 1994 χρηματοδοτική ενίσχυση τα μνημεία που βρίσκονται καθ'οδόν προς τον Άγιο Ιάκωβο, συμπεριλαμβανομένου του Καθεδρικού Ναού του Αγίου Ιακώβου της Compostella.

Πρόκειται για δείγμα του ενδιαφέροντος της Επιτροπής για την έρευνα που αφορά την προστασία των εμβληματικού χαρακτήρα γρανίτινων ευρωπαϊκών μνημείων, όπως αυτών που βρίσκονται στην πόλη του Αγίου Ιακώβου της Compostella.

Όσον αφορά τις μελλοντικές δράσεις, η Επιτροπή, ευαισθητοποιημένη από το ενδιαφέρον που τα κράτη μέλη επιδεικνύουν στην προστασία της πολιτισμικής κληρονομιάς, σκοπεύει να ενισχύσει, έτι περαιτέρω, τόσο την δική της πολιτιστική δραστηριότητα, όσο και την ερευνητική δραστηριοποίηση στους τομείς που περιγράφονται στην πρόταση της Επιτροπής για το 5ο πρόγραμμα-πλαίσιο.
ΓΡΑΠΤΗ ΕΡΩΤΗΣΗ E-1876/97 υποβολή: Honσrio Novo (GUE/NGL) προς την Επιτροπή (30 Μαΐου 1997)

Θέμα: Η κατάσταση της GIP (Εργοστάσιο Grundig Πορτογαλίας) στη Braga

Κατόπιν των ερωτήσεών μου Ρ-3533/96 ((EE C 83 της 14.3.1997, σελ. 131. )) και Ε-1414/97 ((ΕΕ C 373 της 9.12.1997, σελ. 122. )) επί των οποίων, σημειωτέον, δεν έχω λάβει ακόμα απολύτως σαφείς απαντήσεις, η Grundig άρχισε προ ημερών διαδικασία συλλογικών απολύσεων 114 εργαζομένων, στους οποίους συμπεριλαμβάνονται άπαντες οι συνδικαλιστικοί εκπρόσωποι και τα μέλη των συνδικαλιστικών σχηματισμών που εκπροσωπούνται στην επιχείρηση. Παράλληλα, διεκόπησαν οι συμβάσεις άλλων 300 υπαλλήλων, δια κοινής συμφωνίας με τη διοίκηση της Grundig.

Εν τω μεταξύ, η διοίκηση της εν λόγω πολυεθνικής εταιρίας δήλωσε ότι υπάρχει ενδεχόμενο οι εργαζόμενοι να μεταφερθούν σε άλλη επιχείρηση, τη Bosch, η οποία πρόκειται να «καταλάβει» τις εγκαταστάσεις που η Grundig προτίθεται να κλείσει.

Εφόσον έτσι έχουν τα πράγματα, θα ήθελα να μου απαντήσει η Επιτροπή εάν γνωρίζει ο,τιδήποτε σχετικά με κάποιο σχέδιο της Bosch για εγκατάστασή της στη Braga και εάν η επιχείρηση αυτή έχει υποβάλει υποψηφιότητα για κοινοτικές συγχρηματοδοτήσεις που αποσκοπούν να βοηθήσουν την εγκατάσταση της Bosch στη συγκεκριμένη περιοχή της Βόρειας Πορτογαλίας.

Κοινή απάντηση του κας Wulf-Mathies εξ ονόματος της Επιτροπής στις γραπτές ερωτήσεις E-1876/97, P-2207/97 και E-2223/97 (14 Ιουλίου 1997)

Σχετικά με τις πιθανές προθέσεις της Bosch να εγκατασταθεί στη Braga, οι πορτογαλικές αρχές ενημέρωσαν την Επιτροπή σχετικά με τις συναντήσεις που έχουν οργανωθεί με τη Bosch για πιθανές επενδύσεις στην Πορτογαλία στον τομέα των ηλεκτρονικών προϊόντων για την αυτοκινητοβιομηχανία. Όμως το έργο αυτό δεν έχει επισημοποιηθεί και δεν διεξάγονται διαπραγματεύσεις επί του παρόντος.

Η Επιτροπή επισημαίνει ότι το ισχύον νομοθετικό και κανονιστικό πλαίσιο των διαρθρωτικών ταμείων εφαρμόζεται στα υφιστάμενα κράτη μέλη. Επιπλέον τα προγράμματα Phare που βρίσκονται υπό εξέλιξη στην Ουγγαρία δεν προβλέπουν τη χορήγηση ενισχύσεων για άμεσες επενδύσεις στη βιομηχανία.

Σχετικά με τη συμπληρωματική ερώτηση για την πώληση κτιριακών εγκαταστάσεων, η διερεύνηση της Επιτροπής με τις πορτογαλικές αρχές, μετά την απάντηση στην γραπτή ερώτηση Ρ-3533/96 του Αξιότιμου μέλους του Κοινοβουλίου, δείχνουν ότι μέχρι στιγμής δεν έχει επιβεβαιωθεί η εκ μέρους της Grundig πιθανή πώληση κτιριακών εγκαταστάσεων που έτυχαν ενισχύσεων στο πλαίσιο του PEDIP I. Υπενθυμίζεται, όπως αναφέρεται στην απάντηση στην γραπτή ερώτηση Ρ-3533/96, ότι η Grundig έχει εκπληρώσει τις συμβατικές υποχρεώσεις της προς τις πορτογαλικές αρχές.
ΓΡΑΠΤΗ ΕΡΩΤΗΣΗ P-2066/97 υποβολή: Hiltrud Breyer (V) προς την Επιτροπή (11 Iουνίου 1997)

Θέμα: Αντιπαράθεση ΠΟΕ - ΕΕ για το θέμα του κρέατος που περιέχει ορμόνες

1. Θα δεχθεί η Επιτροπή, αν χρειασθεί, κυρώσεις για να διατηρήσει την απαγόρευση των ορμονών και να προστατεύσει τους καταναλωτές και τις καταναλώτριες από τους κινδύνους του κρέατος που περιέχει ορμόνες;

2. Σε περίπτωση που δεν είναι δυνατόν να εμποδισθεί η εισαγωγή τέτοιου κρέατος, θα εξασφαλίσει η Επιτροπή τη σαφή και άνευ εξαιρέσεων σήμανσή του;

3. Γιατί δεν διαβιβάσθηκε στην ερωτώσα, μετά την υποβολή της προσφυγής των ΗΠΑ, η αιτιολόγηση της Επιτροπής σχετικά με τη διατήρηση της απαγόρευσης των ορμονών;

Απάντηση του κ. Fischler εξ ονόματος της Επιτροπής (17 Ιουλίου 1997)

1.-2. Η Επιτροπή έχει την πρόθεση να χρησιμοποιήσει όλα τα νομικά μέσα που διαθέτει για να υποστηρίξει την ισχύουσα κοινοτική νομοθεσία στο πλαίσιο των διαδικασιών του Παγκόσμιου Οργανισμού Εμπορίου (ΠΟΕ). Έχει ληφθεί απόφαση να ασκηθεί προσφυγή στην απόφαση της ειδικής ομάδας. Μέχρι να ληφθεί οριστική απόφαση για το θέμα αυτό στο πλαίσιο της διαδικασίας διακανονισμού των διαφορών του ΠΟΕ, δεν είναι δυνατόν να αναφερθεί ποία δράση ενδέχεται να αναλάβει η Κοινότητα. Η θέση που η Επιτροπή υποστήριξε κατά τις διαπραγματεύσεις στο πλαίσιο της ΠΟΕ είναι ότι το δικαίωμα της Κοινότητας να αποφασίζει για το επίπεδο υγειονομικής προστασίας που αυτή κρίνει κατάλληλο για τους πολίτες της θα πρέπει να αναγνωριστεί πλήρως από την υγειονομική και φυτοϋγειονομική συμφωνία.

3. Η Επιτροπή έλαβε πρόσφατα την αίτηση του Αξιότιμου μέλους του Κοινοβουλίου και θα απαντήσει το συντομότερο δυνατόν.
ΓΡΑΠΤΗ ΕΡΩΤΗΣΗ E-1668/97 υποβολή: David Bowe (PSE) προς την Επιτροπή (20 Μαΐου 1997)

Θέμα: Εκπομπές πτητικών οργανικών μιγμάτων από πλοία

Θεωρεί άραγε η Επιτροπή απαραίτητη τη σύνταξη πρότασης για οδηγία του Συμβουλίου όσον αφορά τον περιορισμό της εκπομπής πτητικών οργανικών μιγμάτων από πλοία κατά τη φόρτωση, εκφόρτωση, ερμάτιση και εξαέρωση των φορτίων τους στους ευρωπαϊκούς λιμένες;

Αν όχι, για ποιούς λόγους;

Απάντηση της κας Βjerregaard εξ ονόματος της Επιτροπής (26 Ιουνίου 1997)

Οι διατάξεις της έβδομης αιτιολογικής σκέψης οδηγίας 94/63/ΕΟΚ για τον έλεγχο των εκπομπών πτητικών οργανικών ουσιών (VOC) κατά την αποθήκευση του πετρελαίου και την διανομή του από τους τερματικούς σταθμούς στους σταθμούς εξυπηρέτησης ((ΕΕ L 365 της 31.12.1994. )) αναφέρoυν ότι:

- οι προδιαγραφές πρέπει να θεσπιστούν στο επίπεδο του διεθνούς οργανισμού ναυσιπλοΐας (ΙΜΟ) για τον έλεγχο των ατμών και των συστημάτων ανάκτησης τόσο για τους σταθμούς φόρτωσης όσο και για τα σκάφη και ότι.

- η Κοινότητα ως εκ τούτου καλείται να καταβάλλει κάθε δυνατή προσπάθεια ώστε να εξασφαλιστεί η καθιέρωση των απαραίτητων διατάξεων στην σύμβαση Marpol κατά την τρέχουσα αναθεώρησή της (πρόκειται για την διεθνή σύμβαση πρόληψης της ρύπανσης από πλοία).

Επί του παρόντος εκτελούνται οι εργασίες που είναι απαραίτητες για να ολοκληρωθεί το νέο παράρτημα 6 της Marpol 73/78, το οποίο αφορά τους περιορισμούς αερίων ρύπων (οξείδια του αζώτου (NOx), του διοξειδίου του άνθρακος (SO2) και των VOC) που προέρχονται από πλοία. Το προτεινόμενο παράρτημα θα υποβληθεί προς έγκριση σε διάσκεψη που θα πραγματοποιηθεί το Σεπτέμβριο του 1997. Μετά την κύρωσή τους από επαρκή αριθμό κρατών, οι διατάξεις αυτές θα τεθούν σε ισχύ.

Δυνάμει της τελικής συμφωνίας για την αναθεώρηση της σύμβασης Marpol η Επιτροπή θα αποφασίσει κατά πόσο είναι απαραίτητο να προτείνει την τροποποίηση της οδηγίας 94/63ΕΟΚ σύμφωνα με τις διατάξεις του άρθρου 9 της εν λόγω οδηγίας, συμπεριλαμβανομένης της διεύρυνσης του πεδίου εφαρμογής της οδηγίας ώστε που να καλύπτεται ο έλεγχος ατμών και τα συστήματα ανάκτησης για τις εγκαταστάσεις φόρτωσης και τα σκάφη.
ΓΡΑΠΤΗ ΕΡΩΤΗΣΗ P-1653/97 υποβολή: Ulf Holm (V) προς την Επιτροπή (5 Μαΐου 1997)

Θέμα: Μονοπώλιο πώλησης φαρμάκων

Στη Σουηδία η πώληση φαρμάκων βρίσκεται επί μακρόν υπό το καθεστώς μονοπωλίου. Η υπό τον αποκλειστικό κρατικό έλεγχο εταιρία φαρμάκων κατέχει το μονοπώλιο πώλησής τους, καθώς επίσης και των φαρμάκων που χορηγούνται χωρίς τη συνταγή γιατρού. Οι βιταμίνες, τα μεταλλικά στοιχεία, τα φυσικά παρασκευάσματα καθώς και τα προϊόντα υγιεινής διατροφής εξαιρούνται από το μονοπώλιο. Προς το παρόν μια αλυσίδα τροφίμων προγραμματίζει να καθιερώσει την πώληση δισκίων για τον πονοκέφαλο, τα οποία, κατά την άποψή της, σύμφωνα με τους κανόνες της εσωτερικής αγοράς πρέπει να πωλούνται ελεύθερα.

Θεωρεί η Επιτροπή ότι η Σουηδία έχει το δικαίωμα να διατηρήσει το μονοπώλιο πώλησης φαρμάκων;

Απάντηση του κ. Monti εξ ονόματος της Επιτροπής (26 Ιουνίου 1997)

Η Επιτροπή δεν έχει λάβει καμία επίσημη καταγγελία σχετικά με το σουηδικό μονοπώλιο φαρμάκων. Παρόλα αυτά, το Δικαστήριο και η Επιτροπή ασχολούνται ήδη με το ερώτημα κατά πόσον ένα κρατικό μονοπώλιο εκ του νόμου συμβιβάζεται με την αρχή της ελεύθερης κυκλοφορίας των εμπορευμάτων. Η Επιτροπή λαμβάνει την τιμή να εφιστήσει την προσοχή του Αξιότιμου Μέλους του Κοινοβουλίου στο γεγονός ότι, αναφορικά με το σουηδικό μονοπώλιο που ισχύει στον κλάδο του λιανικού εμπορίου («Systembolaget»), το Δικαστήριο αναμένεται να εκδώσει προδικαστική απόφαση (υπόθεση C-189/95 Franzιn).
ΓΡΑΠΤΗ ΕΡΩΤΗΣΗ E-1522/97 υποβολή: Riccardo Nencini (PSE) προς την Επιτροπή (5 Μαΐου 1997)

Θέμα: Παρέκκλιση από το ανώτατο επιτρεπόμενο όριο σφαζομένων ζώων (UGB)

Δεδομένου ότι ο Δήμος του Borgo San Lorenzo (Φλωρεντία), έχει από πολύν καιρό ζητήσει παρέκκλιση από το ανώτατο επιτρεπόμενο όριο σφαζομένων ενηλίκων ζώων και ότι ο Δήμος αυτός βρίσκεται σε γεωγραφικά μειονεκτική θέση (200 UGB) 7 λαμβάνοντας υπόψη ότι τα αρμόδια κοινοτικά όργανα δεν έχουν ακόμη δώσει απάντηση στην αίτηση για παρέκκλιση που έχει υποβληθεί από τις ιταλικές αρχές 7

Ζητείται από την Επιτροπή να εξετάσει εάν είναι δυνατόν να χορηγήσει την προαναφερθείσα παρέκκλιση.

Απάντηση του κ.Fischler εξ ονόματος της Επιτροπής (6 Ιουνίου 1997)

Στο πλαίσιο της εσωτερικής αγοράς οι κανόνες της οδηγίας 64/433/ΕΟΚ ((ΕΕ 121 της 29.07.1964. )) (οδηγία σχετικά με το νωπό κρέας), όπως τροποποιήθηκαν από τις οδηγίες του Συμβουλίου 91/497/ΕΟΚ ((ΕΕ L 268 της 24.9.1991. )) και 95/23/ΕΚ ((ΕΕ L 243 της 11.10.1995. )), επεκτάθηκαν στην εθνική παραγωγή νωπού κρέατος. Προκειμένου να αποφευχθούν δυσκολίες στην εφαρμογή των κανονισμών που αφορούν μικρές βιοτεχνικές εγκαταστάσεις (παραγωγής έως 1000 μονάδων ζωικού κεφαλαίου ανά έτος) εισήχθησαν κάποιες παρεκκλίσεις από τις διαρθρωτικές απαιτήσεις.

Επιπλέον, εισήχθη μια παρέκκλιση στην οδηγία 64/433/ΕΟΚ σχετικά με τα σφαγεία όπου δεν σφάζονται πάνω από 2000 μονάδες ζωικού κεφαλαίου ανά έτος, με συνεκτίμηση ειδικών γεωγραφικών συνθηκών και των συνθηκών υποδομής στα κράτη μέλη. Η σχετική διάταξη αναφέρει ότι τα κράτη μέλη, ύστερα από αίτημά τους, είναι δυνατόν να εξουσιοδοτηθούν να εφαρμόσουν τις διαρθρωτικές απαιτήσεις για μικρά σφαγεία (1000 μονάδων ζωικού κεφαλαίου ανά έτος) στις εγκαταστάσεις αυτές αν βρίσκονται σε περιοχές οι οποίες γνωρίζουν ειδικούς γεωγραφικούς περιορισμούς ή επηρεάζονται από δυσκολίες σε θέματα τροφοδοσίας.

Οι ιταλικές αρχές υπέβαλαν έναν κατάλογο σφαγείων στην Επιτροπή με το αίτημα να υποβάλει αυτή πρόταση για παρεκκλίσεις στη μόνιμη κτηνιατρική επιτροπή. Ο κατάλογος αυτός περιείχε διάφορα σημεία τα οποία πρέπει να αποσαφηνιστούν πριν από την έναρξη περαιτέρω ενεργειών. Συνεπώς, ζητήθηκαν διευκρινήσεις από τις ιταλικές αρχές. Μόλις η Επιτροπή λάβει την απάντηση θα εξετάσει το αίτημα και θα προβεί στις απαραίτητες ενέργειες.
ΓΡΑΠΤΗ ΕΡΩΤΗΣΗ E-1241/97 υποβολή: Cristiana Muscardini (NI) προς την Επιτροπή (8 Απριλίου 1997)

Θέμα: Αντισταθμιστικές πληρωμές και ενίσχυση της παραγωγής του ποιοτικού ρυζιού

Στις 30 Απριλίου 1997 λήγει η προθεσμία για την υποβολή των αιτήσεων για την αντιστάθμιση του εισοδήματος σύμφωνα με το άρθρο 6 του Κανονισμού 3072/95 ((ΕΕ L 329 της 30.12.1995, σελ. 18. )). Η παραγωγή ρυζιού που προορίζεται για την παραγωγή σπόρου («πολλαπλασιαστικό), έχουν δικαίωμα να λάβουν, κατά το επόμενο έτος, μία κοινοτική ενίσχυση, υπό συγκεκριμένους όρους, για την παραγωγή κόκκων καθορισμένου τύπου (Κανονισμός 2358/71) ((ΕΕ L 246 της 5.11.1971, σελ. 1. )). Φαίνεται ότι οι σημερινές ρυθμίσεις δεν επιτρέπουν τη συσσώρευση των δύο ενισχύσεων, για λόγους που συνδέονται στενά με τη νομική διατύπωση των ρυθμίσεων.

1. Η Επιτροπή πιστεύει ότι υπάρχουν ουσιαστικοί λόγοι για να μην είναι συμβατές οι δύο ενισχύσεις;

2. δεδομένου ότι αποφασίστηκε το ασυμβίβαστο, δεν φοβάται ότι θα αυξηθεί άμεσα το κόστος του ρυζιού επειδή οι παραγωγοί δεν θα μπορέσουν να εισπράξουν ούτε την αντιστάθμιση εισοδήματος, ούτε την ενίσχυση στην παραγωγή κόκκου;

3. δεν φοβάται ότι, με την αύξηση της τιμής, θα ακολουθήσει μικρότερη κατανάλωση του προϊόντος, με τη συνεπαγόμενη μείωση των περιθωρίων απόδοσης της καλλιέργειας και τη μείωση του κόστους που συνδέεται με την παραγωγή, η οποία θα συνοδευθεί από ποιοτική πτώση, η οποία έρχεται σαφώς σε αντίθεση με τους στόχους που έχει θέσει η Κοινότητα και αποτελεί μία από τις βάσεις της ίδιας της μεταρρύθμισης;

4. δεδομένου ότι η προθεσμία λήγει στις 30 Απριλίου, δεν πιστεύει ότι είναι χρήσιμο και απολύτως αναγκαίο να παράσχει ορισμένα σαφή στοιχεία για το ζήτημα αυτό, προκειμένου να αποφευχθούν οι τυχόν αρνητικές συνέπειες για τους παραγωγούς και το σύνολο του τομέα;

Aπάντηση του κ. Fischler εξ ονόματος της Επιτροπής (20 Μαΐου 1997)

Η μεταρρύθμιση του τομέα ρυζιού που πραγματοποιήθηκε με τον κανονισμό (ΕΚ) αριθ. 3072/95, δεν επηρεάζει το ρύζι που προορίζεται για την παραγωγή σπόρου γιατί το ρύζι αυτό δεν συμπεριλαμβάνεται στην κοινή οργάνωση της αγοράς του ρυζιού. Επομένως, δεν προβλέπεται να εφαρμοστεί στην επιφάνεια που προορίζεται για τη σπορά ρυζιού προς παραγωγή σπόρου η αντισταθμιστική πληρωμή η οποία θεσπίστηκε για να αντισταθμιστεί η μείωση της τιμής παρέμβασης.

Η παραγωγή των σπόρων απολαύει μιας ειδικής ενίσχυσης που θεσπίζεται από την κοινή οργάνωση της αγοράς των σπόρων.

Η Επιτροπή μελετά το θέμα της συσσώρευσης της αντισταθμιστικής πληρωμής με την ειδική ενίσχυση στην παραγωγή σπόρων, λαμβάνοντας υπόψη ταυτόχρονα τις δυνατές συνέπειες αυτού του μέτρου στην αγορά των σπόρων και γενικότερα στην αγορά του ρυζιού.
ΓΡΑΠΤΗ ΕΡΩΤΗΣΗ P-0906/97 υποβολή: Umberto Bossi (NI) προς την Επιτροπή (12 Μαρτίου 1997)

Θέμα: Μέγιστη ποσότητα επιτρεπτών καταλοίπων σε ορισμένα είδη ιχθύων στις διάφορες χώρες της ΕΕ

Σε σχέση με την ελάχιστα κατατοπιστική απάντηση στη γραπτή ερώτησή μου αριθ. Ρ-0385/97 ((ΕΕ C 217 της 17.7.1997, σελ. 170. )), μπορεί να διευκρινίσει η Επιτροπή σε ποια κράτη μέλη ισχύουν ρυθμίσεις σχετικά με τα όρια του οργανοχλωριούχου παρασιτοκτόνου DDT που ανιχνεύονται σε ορισμένα είδη ιχθύων και ποια είναι η μέγιστη επιτρεπόμενη συγκέντρωση DDT σε κάθε κράτος μέλος της ΕΕ;

Συμπληρωματική απάντηση του κ. Fischler εξ ονόματος της Επιτροπής (1 Ιουλίου 1997)

Σε απάντηση του ερωτήματος που έθεσε το Αξιότιμο μέλος του Κοινοβουλίου σχετικά με τον καθορισμό ανώτατου ορίου υπολειμμάτων (ΑΟΥ) ζιζανιοκτόνων για το διχλωροδιδαινυλοτριχλωραιθάνιο (DDT) σε ορισμένα είδη ψαριών, η Επιτροπή μπορεί να αναφέρει ότι στην πλειοψηφία των κρατών μελών δεν έχουν καθοριστεί ΑΟΥ για το DDT.

Για την μειοψηφία των κρατών μελών στα οποία έχουν καθοριστεί ΑΟΥ για το DDT στα ψάρια, ο όρος «ψάρια» ισχύει για είδη των γλυκών και των θαλάσσιων υδάτων.

Λεπτομερής επισκόπηση (ανά κράτος μέλος) διαβιβάζεται στο Αξιότιμο μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1672/97 υποβολή: Roberta Angelilli (NI) προς την Επιτροπή (20 Μαΐου 1997)

Θέμα: Αναστολή της έκδοσης της ιταλικής αρχαιολογικής εγκυκλοπαίδειας και του Βιογραφικού Λεξικού των Ιταλών

Πρόσφατα το Διοικητικό Συμβούλιο του Ινστιτούτου της Ιταλικής Εγκυκλοπαίδειας ανακοίνωσε την αναστολή της έκδοσης, λόγω σοβαρής οικονομικής κρίσης, δύο έργων των οποίων η κυκλοφορία αναμενόταν σύντομα: της Αρχαιολογικής Εγκυκλοπαίδειας και του Βιογραφικού Λεξικού των Ιταλών.

Και θα πρέπει και από τη θέση αυτή να τονισθεί η τεράστια αξία των εν λόγω δύο έργων, τόσο για την ιστορική μνήμη όσο και για την ταυτότητα της ίδιας της Ιταλίας: για την υλοποίησή τους συνεργάζονται εδώ και καιρό οι πιο έγκυροι ιταλοί και ξένοι μελετητές, με χρησιμοποιώντας, μεταξύ άλλων, τα πλέον σύγχρονα πληροφορικά μέσα. Πράγματι, η Αρχαιολογική Εγκυκλοπαίδεια ιδίως, έργο μοναδικό στο είδος του σε όλο τον κόσμο, συντάχθηκε εξ ολοκλήρου με υπολογιστή και επομένως θα μπορούσε να χρησιμοποιηθεί σε περαιτέρω εφαρμογές στο χώρο της τηλεματικής και των πολυμέσων.

Η διακοπή λοιπόν των εν λόγω δύο έργων, σε μια στιγμή που η υλοποίησή τους είχε ήδη σημαντικά προχωρήσει, προκαλεί σύγχυση και βαθιά δυσαρέσκεια.

Επομένως, καλώντας την Ευρωπαϊκή Επιτροπή να συμμεριστεί την έκκληση της συνέλευσης των συνδιευθυντών, των συμβούλων και των συντακτών των παραπάνω δύο έργων, να μη διακοπεί η έκδοσή τους,

1. ζητείται η γνώμη της για ολόκληρη την υπόθεση 7

2. ερωτάται εάν υπάρχουν σε ευρωπαϊκό επίπεδο δυνατότητες χρηματοδοτικής υποστήριξης, ώστε να αποτραπεί ο κίνδυνος διακοπής της έκδοσης της αρχαιολογικής εγκυκλοπαίδειας και του Βιογραφικού Λεξικού των Ιταλών 7

3. σε καταφατική περίπτωση, ζητείται να της καταστήσει λεπτομερώς γνωστές.

Απάντηση του κ. Oreja εξ ονόματος της Επιτροπής (30 Ιουνίου 1997)

Η Επιτροπή συμμερίζεται τη δυσαρέσκεια του αξιότιμου μέλους του Κοινοβουλίου για την αναστολή της έκδοσης της Ιταλικής Αρχαιολογικής Εγκυκλοπαίδειας και του Βιογραφικού Λεξικού των Ιταλών.

Όπως γνωρίζει το αξιότιμο μέλος, η Επιτροπή δεν δύναται να υποστηρίζει παρά μόνον έργα και πρωτοβουλίες που εμπίπτουν στο πλαίσιο του άρθρου 128 της Συνθήκης ΕΚ, όπου ορίζεται σαφώς ότι η δράση της Κοινότητας αποσκοπεί στην ενθάρρυνση της συνεργασίας μεταξύ κρατών μελών και, αν αυτό είναι αναγκαίο, υποστηρίζει και συμπληρώνει τη δράση τους στον τομέα της πολιτιστικής κληρονομιάς. Επί πλέον, ο στόχος αυτός επιτυγχάνεται με βάση προτάσεις της Επιτροπής που εγκρίνονται ομόφωνα από το Συμβούλιο και συναποφασίζονται από το Συμβούλιο και το Κοινοβούλιο.

Στο πλαίσιο αυτό και όπως γνωρίζει το αξιότιμο μέλος, η Επιτροπή πρότεινε το πρόγραμμα Raphael το οποίο, επί του παρόντος, βρίσκεται στο στάδιο της διαδικασίας διακανονισμού.

Εφόσον εγκριθεί το εν λόγω πρόγραμμα, θα ακολουθήσει η δημοσίευση προσκλήσεων για την υποβολή προτάσεων στις οποίες θα καθορίζονται οι όροι συμμετοχής. Αν οι σχετικές πρωτοβουλίες πληρούν τα κριτήρια επιλεξιμότητας κάποιας πρόσκλησης για υποβολή προτάσεων, η Επιτροπή θα εξετάσει ευχαρίστως κάθε αίτημα οικονομικής συνεισφοράς.
ΓΡΑΠΤΗ ΕΡΩΤΗΣΗ E-1948/97 υποβολή: Cristiana Muscardini (NI) προς την Επιτροπή (4 Iουνίου 1997)

Θέμα: Καταστροφή ραδιενεργών αποβλήτων στην Ιταλία

Ο ιταλικός τύπος καθιστά γνωστό ότι στην Επαρχία της Piacenza (ακριβέστερα στο Caorso) υπάρχει ένας πυρηνικός σκουπιδότοπος, ένας τεράστιος κίνδυνος τον οποίο κανένας δεν φαίνεται να γνωρίζει πώς θα εξαλειφθεί. Πρόκειται για το μοναδικό ιταλικό αντιδραστήρα που έκλεισε μετά το δημοψήφισμα του 1986.

Ο αντιδραστήρας, που στοίχισε την εποχή εκείνη 900 δισ., σήμερα κοστίζει στο ιταλικό κράτος περίπου 800 εκατομμύρια ημερησίως.

Ερωτάται η Επιτροπή εάν είναι ενήμερη για το γεγονός ότι παρόλο που από το 1977 έχει αποφασισθεί να διαλυθεί η εγκατάσταση εντός εξαμήνου και να εξευρεθεί τοποθεσία για την αποθήκευση του ραδιενεργού υλικού, 20 έτη αργότερα δεν έχει γίνει ακόμη τίποτε.

Απάντηση της κας Bjerregaard εξ ονόματος της Επιτροπής (26 Ιουνίου 1997)

Ως αποτέλεσμα του δημοψηφίσματος του Νοεμβρίου του 1987, η ιταλική κυβέρνηση απεφάσισε να διακόψει την παραγωγή πυρηνικής ενέργειας στους σταθμούς της Λατίνα, του Τρίνο και του Καόρσο.

Στον αντιδραστήρα βράζοντος ύδατος του Καόρσο υπάρχουν ακόμη 400 ακτινοβολημένα και 160 νέα στοιχεία καυσίμου στον πυρήνα του αντιδραστήρα, ενώ 632 στοιχεία αναλωμένου καυσίμου βρίσκονται στη δεξαμενή αποθήκευσης.

Κατά συνέπειαν, από τεχνικής πλευράς ο εν λόγω αντιδραστήρας βρίσκεται στην κατάσταση αντιδραστήρα που έχει διακόψει την λειτουργία του για λόγους συντήρησης και όλα τα συστήματα ασφαλείας οφείλουν να βρίσκονται σε επίπεδο ετοιμότητας.

Πριν από οιαδήποτε σκέψη αποκλεισμού ραδιενεργών στοιχείων, επιβάλλεται η προηγούμενη απομάκρυνση του συνόλου του αναλωμένου καυσίμου. Οι ιταλικές αρχές έχουν υπογράψει συμφωνία επανεπεξεργασίας 286 στοιχείων καυσίμου στο Sellafield (Ηνωμένο Βασίλειο).

Η επανεπεξεργασία του εναπομένοντος καυσίμου αποτελεί μία επιλογή, υπάρχει όμως και η εναλλακτική δυνατότητα της μακροπρόθεσμης αποθήκευσης του καυσίμου. Αυτή τη στιγμή μελετάται εγκατάσταση προσωρινής αποθήκευσης για διάστημα για 50 έως 70 ετών, η οποία θα δεχθεί ενυαλωμένα απόβλητα για επανεπεξεργασία, παλαιά τσιμεντοποιημένα ραδιενεργά απόβλητα και ενδεχομένως ανεπεξέργαστο αναλωμένο καύσιμο.

Η εκάστοτε επιλογή του τρόπου και του χρονοδιαγράμματος παροπλισμού εγκαταστάσεων αποθήκευσης και διάθεσης των ραδιενεργών αποβλήτων εμπίπτει στη σφαίρα των εθνικών αρμοδιοτήτων.